ไฟแนนซ์ทูเดย์
...การประชุม ครม.วันอังคารนี้ คลังจะส่งร่าง พ.ร.บ.ภาษีมรดก ให้ ครม.พิจารณา หลังจากที่ สมหมาย ภาษี รมว.คลังขอถอนเรื่องออกไปเมื่อสัปดาห์ที่แล้ว รอให้ พล.อ.ประยุทธ์ จันทร์โอชา นายกฯ กลับมาจากประชุมเอเปก ก่อนจะนำมาเสนอใหม่ เพราะร่างกฎหมายนี้มีความสำคัญและอยู่ในความสนใจของประชาชนตั้งแต่คนรวยยันกลุ่มรากหญ้า
17 พ.ย. 2557

...การประชุม ครม.วันอังคารนี้ คลังจะส่งร่าง พ.ร.บ.ภาษีมรดก ให้ ครม.พิจารณา หลังจากที่ สมหมาย ภาษี รมว.คลังขอถอนเรื่องออกไปเมื่อสัปดาห์ที่แล้ว รอให้ พล.อ.ประยุทธ์ จันทร์โอชา นายกฯ กลับมาจากประชุมเอเปก ก่อนจะนำมาเสนอใหม่ เพราะร่างกฎหมายนี้มีความสำคัญและอยู่ในความสนใจของประชาชนตั้งแต่คนรวยยันกลุ่มรากหญ้า
...กูรูด้านภาษีหลายคน เห็นว่า ร่างกฎหมายนี้ยังมีเรื่องให้ถกเถียงได้อีกหลายประเด็น โดยเฉพาะเรื่องของถิ่นที่อยู่ เช่น ย่านสุขุมวิท หรือซอยนานา เมื่อห้าสิบปีที่แล้วเป็นทุ่งนา แต่ปัจจุบันเป็นทำเลทอง ราคาพุ่งพรวดพราด หากเจ้าของเสียชีวิตทายาทได้มรดกเมื่อตีมูลค่าที่ดินแล้ว ต้องเสียภาษีจำนวนมหาศาล ไม่แคล้วต้องขายที่ดินบรรพบุรุษมาจ่ายภาษี 
...เรื่องนี้ วรวรรณ ธาราภูมิ ประธาน บลจ.บัวหลวง ตั้งข้อสังเกตว่า มองมุมกลับ กฎหมายภาษีมรดกอาจไม่ได้ช่วยลดความเหลื่อมล้ำของสังคม แต่อาจทำให้ช่องว่างระหว่างคนจนและคนรวยถ่างกว้างมากขึ้นไปอีก เป็นอาวุธที่ช่วยกวาดต้อนทรัพย์สินให้ไปอยู่ในมือคนรวยมากยิ่งขึ้น แบบนี้มันไม่ได้ช่วยลดช่องว่างระหว่างคนรวยคนจน แต่กลับจะยิ่งถ่างกว้างขึ้นเพราะมันอาจไปทำร้ายชนชั้นกลาง ถูกบังคับขายเพื่อมีเงินจ่ายภาษี เพราะคงจะมีไม่กี่คนในบ้านเราที่จะจ่ายหนักๆ ได้
...พ.ร.บ.ภาษีมรดกนี่ถือว่าจะเป็นกฎหมายประวัติศาสตร์ เชื่อว่าจะไม่ผ่านการพิจารณาจาก ครม.ง่ายๆ ต้องคอยติดตามดูกัน
...เรียบร้อยโรงเรียนแบงก์รัฐแล้ว พี่บู้ ชาติชาย พยุหนาวีชัย รองกรรมการผู้จัดการ ธนาคารกสิกรไทย เจรจาต้าอ่วยผลตอบแทนและเงื่อนไขตำแหน่ง ผู้อำนวยการธนาคารออมสินเสร็จสมบูรณ์แล้ว 
เมื่อสัปดาห์ที่ผ่านมา บอร์ดออมสินเสนอเรื่องไปที่คลัง คาดว่าจะรายงาน ครม.เพื่อทราบในวันที่ 18 พ.ย.นี้ และชาติชายจะไปนั่งเป็น ผอ.ออมสินคนใหม่ ในวันที่ 15 ธ.ค.นี้ 
...กระแสต่อต้าน ผอ.ออมสินคนใหม่ ตั้งแต่ยังไม่ได้เหยียบแบงก์ ทั้งแต่งดำ ทั้งส่งหนังสือไปร้องเรียนนายกฯ ก็เป็นอันหมดเครดิต เมื่อ ประธาน สร.อส. (สหภาพแรงงานรัฐวิสาหกิจธนาคารออมสิน) ออกประกาศอย่างเป็นทางการ ส่งให้เพื่อนพนักงานและผู้บริหารว่า 
“จากสถานการณ์ข่าวสารที่เชิญชวนพนักงานเพื่อนัดแต่งดำ และมีป้ายคัดค้านการสรรหา อธส. 
สร.อส.ขอเรียนให้สมาชิก พนักงานและลูกจ้างทราบว่า สร.อส.ไม่มีส่วนเกี่ยวข้องกับการกระทำดังกล่าว”